Tränenbein
S Dränebei (Os lacrimale) isch eine vo de Schädelchnoche bi de Wirbeldier und Deil vom Gsichtsschädel. Es handlet sich um e dünns Chnocheplättli, wo as Baar vorchunnt und e Deil vo dr Augehöhli und vo dr siitlige Nasehöhliwand bildet.

S Dränebei bildet (bim Menschen zsämme mit em Oberchiifer) d Dränesackgruebe (Fossa sacci lacrimalis, wo au als „Dränedrichter“ bezeichnet wird), wo dr Dränesack din liit. Usserdäm bildet s e Deil vom Dräne-Nase-Kanal (Canalis lacrimalis), wo dr Dräne-Nase-Gang (Ductus nasolacrimalis) din isch. Dr Iigang zum Dräne-Nase-Kanal isch s Foramen lacrimale. Bi Wiiderchäuer isch s Dränebei ventrokaudal wien e Blootere zur Bulla lacrimalis ufdriibe.

Bi Baarhuefer isch s Dränebei pneumatisiert. Dere Nasenäbehöhli sait mä Dränebeihöhli (Sinus lacrimalis). Bi Ross chunnt d Chiiferhöhli, wo sehr gross isch, bis in s Dränebei ine.

D Lengi vom Dränebei wird bin e baar Dierarte zur Identifikation vo Underarte bruucht. Das isch zum Bispil bi de Wildsäu dr Fall.

Litratur und Quelle 
 F.-V. Salomon: Knöchernes Skelett. In: Salomon, F.-V. u. a. (Hrsg.): Anatomie für die Tiermedizin. Enke-Verlag, Stuttgart 2004, S. 37-110. ISBN 3-8304-1007-7

Anatomii (Wirbeldier)